**1ο Γυμνάσιο Βόλου**

|  |
| --- |
| **Έκθεση εσωτερικής αξιολόγησης σχολείου** |

Α. ΤΑΥΤΟΤΗΤΑ ΤΗΣ ΣΧΟΛΙΚΗΣ ΜΟΝΑΔΑΣ

Καταγράφονται στοιχεία της ταυτότητας της Σχολικής Μονάδας.

|  |
| --- |
| Το 1ο Γυμνάσιο Βόλου είναι ένα από τα πιο παλιά και ιστορικά σχολεία του πολεοδομικού συγκροτήματος του Βόλου. Συστεγάζεται με το 1ο Γενικό Λύκειο Βόλου. Είναι το μεγαλύτερο Γυμνάσιο σε μαθητικό δυναμικό. Αριθμεί 400 μαθητές και μαθήτριες κατανεμημένους σε 15 τμήματα. Είναι σχολείο ΣΕΠΠΕ. Δηλαδή λειτουργούν αίθουσες μαθημάτων. Στον προαύλιο χώρο υπάρχουν γήπεδα μπάσκετ, βόλεϊ και 5Χ5. Διαθέτει κλειστό Γυμναστήριο το οποίο παραχωρείται σε αθλητικές ομάδες της πόλης, μετά από έγκριση του Δήμου, αποδίδοντας κάποια έσοδα. Φιλοξενεί την Ε.Μ.Ε. παραρτήματος Βόλου. Οι αίθουσές του παραχωρούνται για να γίνονται διάφοροι διαγωνισμοί όπως ΚΠΓ, Βρετανικού συμβουλίου, Φυσικής, Μαθηματικών κ.α. Επίσης διαθέτει κυλικείο του οποίου τα έσοδα αποτελούν την κύρια πηγή χρημάτων για το σχολείο. Οι μαθητές του προέρχονται από την περιοχή που περικλείεται στο νοητό τετράπλευρο μεταξύ του ποταμού του Αναύρου έως και της οδού Καρτάλη και μεταξύ περιφερειακού έως Αναλήψεως. Το σχολείο έχει βραβευθεί για τον οικολογικό του προσανατολισμό. Το διδακτικό προσωπικό - στη μεγάλη πλειοψηφία του - έχει πολυετή θητεία σ’ αυτό με αποτέλεσμα να συγκροτεί συμπαγή ομάδα με καλό κλίμα και ενδιαφέρον για δράσεις στο σχολείο. |

|  |
| --- |
| Σύμφωνα με την υπουργική απόφαση 6603/ΓΔ4/20-1-2021 το σχολείο κλήθηκε να εφαρμόσει τη διαδικασία ΕΕΑ σχολικής μονάδας. Στις 25/2/2021 πραγματοποιήθηκε συνεδρίαση του συλλόγου όπου αποφασίστηκε να εφαρμοστεί η ΕΕΑ στο σχολείο και οι εκπαιδευτικοί ανέλαβαν να ασχοληθούν με αντίστοιχους δείκτες αυτοαξιολόγησης της σχολικής μονάδας. Στις 20/5/2021 ο σύλλογος διδασκόντων προχώρησε σε συνεδρίαση όπου και κατέληξε σε συμπεράσματα ώστε αυτά στη συνέχεια να κατατεθούν στο συντονιστή εκπαιδευτικού έργου παιδαγωγικής ευθύνης. Οι ομάδες των εκπαιδευτικών που δημιουργήθηκαν για τη μελέτη των δεικτών ήταν 14. Κάθε ομάδα εφάρμοσε ξεχωριστό τρόπο μελέτης του αντίστοιχου δείκτη. Καταβλήθηκε προσπάθεια - αν και ο χρόνος ήταν πολύ λίγος - να προκύψει εκτίμηση έγκυρη και ουσιαστική. Για το σκοπό αυτό ενεπλάκησαν στη διαδικασία ο σύλλογος γονέων και οι μαθητές με ερωτηματολόγια και άλλους τρόπους. |

|  |
| --- |
| Στο 1ο Γυμνάσιο Βόλου οι μεγάλες αίθουσες καλύπτουν τις ανάγκες των σχολικών μαθημάτων σύμφωνα με το πρότυπο το κάθε μάθημα να διδάσκεται σε ειδική αίθουσα. Το σχολείο είναι καλά στελεχωμένο και υπάρχει ουσιαστική συνεργασία του συλλόγου με τον Δ/ντή του σχολείου, αλλά και καλό κλίμα μεταξύ των εκπαιδευτικών. Η σχολική ζωή οργανώνεται με τρόπο, ώστε να δημιουργείται ένα περιβάλλον θετικό, χωρίς φυλετικές, θρησκευτικές ή άλλες διακρίσεις, με δημοκρατικό διάλογο, μέσα στο οποίο ο μαθητής ζει, δραστηριοποιείται, καταξιώνεται, αναγνωρίζονται και προβάλλονται οι προσπάθειες και οι επιδόσεις του, οι κλίσεις και τα ενδιαφέροντά του. Το σχολείο μας καλύπτει τις βασικές λειτουργικές του ανάγκες σε ικανοποιητικό επίπεδο. Γίνεται σωστή ιεράρχηση των αναγκών και ορθολογική χρήση των οικονομικών πόρων, που οφείλεται στη σωστή συνεργασία της Διεύθυνσης με τη Σχολική Επιτροπή, το Σύλλογο Διδασκόντων, το Σύλλογο Γονέων και Κηδεμόνων και τα μαθητικά συμβούλια. Αναπτύσσονται και εφαρμόζονται καινοτόμες διδακτικές πρακτικές από τους εκπαιδευτικούς οι οποίοι επιμορφώνονται συνεχώς, καθώς επίσης και ποικίλες διδακτικές επισκέψεις. Οι ομαδικές δραστηριότητες, στις οποίες εμπλέκονται μαθητές/τριες και από τις τρεις τάξεις του Γυμνασίου, εν είδει εργαστηρίων δεξιοτήτων, καθώς και η ελεύθερη έκφραση και διακίνηση ιδεών από τους μαθητές, δημιουργούν κλίμα συνεργασίας, αποδοχής και αλληλοσεβασμού. Επιπλέον, το σχολείο αξιοποιεί όλους τους κοινωνικούς φορείς –το ΚΕΣΥ, τα Κέντρα Περιβαλλοντικής Εκπαίδευσης, την υπεύθυνη προγραμμάτων της ΔΔΕ Μαγνησίας – καθώς και τα εκπαιδευτικά ιδρύματα της πόλης μας –Πανεπιστήμιο, ΙΕΚ κ.α - προκειμένου να υποβοηθηθεί το έργο της διδασκαλίας και της μάθησης. Από την αρχή της σχολικής χρονιάς υπάρχει σχεδιασμός για την εφαρμογή πρωτοποριακών ενεργειών, πέρα από την κλασική μορφή διδασκαλίας, με σκοπό τη βελτίωση του παρεχόμενου εκπαιδευτικού έργου. Υπάρχει συνεχής παρακολούθηση όσον αφορά τη φοίτηση των μαθητών και ενημερώνονται συνεχώς σε καθημερινή βάση οι γονείς και τους κηδεμόνες.Τα εκπαιδευτικά επιτεύγματα των μαθητών ανταποκρίνονται ικανοποιητικά στους στόχους των προγραμμάτων σπουδών. Το σχολείο μας προσπαθεί να είναι ένα ευέλικτο σχολείο της ανοικτής κοινωνίας με προοπτικές ζωής για κάθε παιδί, εναλλακτικές εκπαιδευτικές διαδρομές και ίσες ευκαιρίες για όλους. Όσον αφορά τα περιστατικά παραβατικής συμπεριφοράς των μαθητών η σχολική κοινότητα προσπαθεί ποικιλοτρόπως να τα αντιμετωπίσει και ο σύλλογος διδασκόντων επιδιώκει να τα διαχειριστεί με τον καλύτερο τρόπο. Εν κατακλείδι το σχολείο καταφέρνει με τα μέσα και τους πόρους που διαθέτει να διασφαλίσει τη συναισθηματική, ατομική και κοινωνική ανάπτυξη των μαθητών και προσπαθεί να παρέχει καλύτερη εκπαίδευση με γνώση και δεξιότητες σ’ έναν κόσμο που αλλάζει. |